31Thapelo ya moprofeta Habakuku ye e swanetšego go opelwa bjalo ka kopelo ya manyami še:
2Morena, ke kwele ka ditiro tša gago,
gomme ka boifa kudu.
Boeletša ka pela ditiro tšela tše dikgolo o hlwago o di dira.
Hle, le ge o befetšwe o re gaugele.
3Modimo o tla a etšwa Edomo,
yena Mokgethwa a etšwa le thabeng ya Parane. Sela
Letago la gagwe le apešitše magodimo,
le lefase le tletše ditumišo tša gagwe.
4O dikaneditšwe ke seetša se nkego sa mosegare;
seatleng sa gagwe go benya seedi,
moo maatla a gagwe a iphihlilego gona.
5O etwa ke leuba pele,
a šalwa ke lehu morago.
6A ema, lefase la šikinyega,
a gerula, ditšhaba tša thothomela;
dithaba tša neng le neng tša thubagana,
meboto ya go sa felego ya kodumela,
meboto ye a bego a sepela go yona kgalekgale.
7Ke bone mešaša ya Kushane e wetšwe ke bošula,
Bamidiane le bona ba thothomela.
8Na o be o befeletšwe dinoka, Morena?
A ke lewatle le le bego le go galefišitše,
ge e bile o etla ka dipere le dikoloi tša ntwa tše o fenyago ka tšona?
9O be o swere bora ka seatla,
wa laela mesebe gore e dire eng,
wa tiišetša taelo yeo ka keno.3:9 Mohlomongwe go swanetše go balwa “laela ... keno” Seheberu ga se kwagale gabotse. Sela
O pharotše lefase, dinoka tša ela.
10Dithaba di go bone tša thothomela,
pula ye kgolo ya na,
lewatle la bopa,
mme maphoto a lona a kuboga.
11Ge mesebe ya gago e phadima e feta ka lebelo,
le lerumo la gago le le pekenyago le re baibai,
letšatši le ngwedi di ile tša ema phoo.
12O be o gwataka o putla lefase o tuka bogale,
o fola ditšhaba o galefile.
13O ile wa yo phološa setšhaba sa gago,
wa yo hlakodiša kgoši,
motlotšwa wa gago.
O pšhatlagantše moetapele wa bakgopo,
wa amoga bakgopo bao dilo tšohle.3:13 Mohlomongwe go swanetše go balwa “wa amoga ... tšohle” Seheberu ga se kwagale gabotse. Sela
14O phuleleditše molaolamadira ka mesebe ya gagwe
ge madira ao a etla boka ledimo go re phatlalatša.
A thabile go swana le bagatelelabadiidi sephiring.3:14 Ka Seheberu temana ye ga e kwagale gabotse.
15Lewatle o be o le gata ka pere tša gago,
gomme meetsemantši a ntšha maphilo.
16Ge ke ekwa tšohle tše ke longwa ke mala;
melomo ya ka e tetema ka letšhogo.
Ke thenega ditho,
ka bethanya le dikhuru.
Le ge go le bjalo ke tla ikhomolela ka letela mohla Modimo
a tlago tlišetša ba go re hlasela bošula.
17Le ge mego e ka se khukhuše,
le merara ya se enywe,
le ge puno ya mehlware e ka pala,
le mašemo a se be le dijo,
le ge mašaka a ka felelwa ke dihuswane,
le meraka ya dikgomo ya se be le selo,
18nna ke tla no thaba ka thakgala,
gobane Morena Modimo ke Mophološi wa ka.
19
Pes. 18:33
Morena, Mong wa bohle, o mpha maatla.
O ntshepetša gabotse bophelong,
ka swana le kgama dithabeng,
a ba a ntshepediša ke bolokegile le mebotong.
Go moopediši. Go opelwe go letšwa diletšo tša mašika.
nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn tsn_Latn nso_Latn tsn_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn tsn_Latn tsn_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn sot_Latn tsn_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn tsn_Latn nso_Latn unk tpi_Latn nso_Latn nso_Latn nso_Latn nso_Latn nso_Latn